Ընդգծենք` Սևանա լճից հավելյալ ջուր բաց թողնելը, ինչպես գիտնականներն են նշում, հանգեցնելու է լճում օրգանական նյութի բարձր պարունակության, կարող է պատճառ հանդիսանալ ջրի բարձր ջերմաստիճանի: Եվ սա` այն դեպքում, երբ նույնիսկ առանց ջրի հավելյալ բաց թողման էլ, Սևանի էկոլոգիական վիճակը շատ ծանր է: Ավելին. ըստ ՀՀ ԳԱԱ կենդանաբանության և հիդրոէկոլոգիայի գիտական կենտրոնի հիդրոէկոլոգիայի և ձկնաբանության ինստիտուտի հիդրոէկոլոգիայի բաժնի վարիչ, Երևանի պետհամալսարանի էկոլոգիայի և բնության պահպանության ամբիոնի դոցենտ Լուսինե Ղամբարյանի, սեպտեմբերին լիճը նորից կարող է ծաղկել կապտականաչ ջրիմուռներով: Հասկանալի է, որ եթե դա տեղի ունենա, հիշյալ ջրիմուռների բուռն աճի կրկնությունը հանգեցնելու է լճում դրանց արտադրած թույնի չափաքանակի ավելացման: